CELEX: 62019CN0404
Language: el
Date: 2019-05-23 00:00:00
Title: Υπόθεση C-404/19 P: Αναίρεση που άσκησε στις 23 Μαΐου 2019 η Γαλλική Δημοκρατία κατά της αποφάσεως που εξέδωσε το Γενικό Δικαστήριο (δεύτερο τμήμα) στις 12 Μαρτίου 2019 στην υπόθεση T-26/18, Γαλλία κατά Επιτροπής

15.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 238/12
            
         
      Αναίρεση που άσκησε στις 23 Μαΐου 2019 η Γαλλική Δημοκρατία κατά της αποφάσεως που εξέδωσε το Γενικό Δικαστήριο (δεύτερο τμήμα) στις 12 Μαρτίου 2019 στην υπόθεση T-26/18, Γαλλία κατά Επιτροπής
      (Υπόθεση C-404/19 P)
      (2019/C 238/16)
      Γλώσσα διαδικασίας: η γαλλική
      
         Διάδικοι
      
      
         Αναιρεσείουσα: Γαλλική Δημοκρατία (εκπρόσωποι: D. Colas, A.-L. Desjonquères, C. Mosser)
      
         Αντίδικος κατ’ αναίρεση: Ευρωπαϊκή Επιτροπή
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει εν μέρει την απόφαση του Γενικού Δικαστηρίου της Ευρωπαϊκής Ένωσης, της 12ης Μαρτίου 2019, στην υπόθεση T-26/18, Γαλλία κατά Επιτροπής·
               
            
                  —
               
               
                  να αποφανθεί οριστικά επί της διαφοράς, ακυρώνοντας την εκτελεστική απόφαση (ΕΕ) 2017/2014 της Επιτροπής, της 8ης Νοεμβρίου 2017, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1), καθόσον με αυτή επιβλήθηκαν στη Γαλλία κατ’ αποκοπήν διορθώσεις της τάξεως του 100 % λόγω των ελλείψεων του συστήματος ελέγχου των στρεμματικών ενισχύσεων στην Άνω Κορσική·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι αναιρέσεως και κύρια επιχειρήματα
      
      Η Γαλλική Κυβέρνηση ζητεί από το Δικαστήριο να αναιρέσει εν μέρει την αναιρεσιβαλλόμενη απόφαση καθόσον με αυτή απορρίφθηκε η προσφυγή της ως προς το μέρος της επίδικης αποφάσεως που αφορά το «Σύστημα ελέγχου [που] παρουσιάζει σοβαρές ελλείψεις, Κορσική», για τα έτη 2013 και 2014, κατά το μέρος που επιβάλλει κατ’ αποκοπήν διόρθωση της τάξεως του 100 % λόγω των ελλείψεων του συστήματος ελέγχου των στρεμματικών ενισχύσεων στην Άνω Κορσική.
      Προς στήριξη της αιτήσεως αναιρέσεως, η Γαλλική Κυβέρνηση προβάλλει έναν μόνο λόγο αναιρέσεως αντλούμενο από πλάνη περί το δίκαιο. Κατά την άποψη της Γαλλικής Κυβερνήσεως, το Γενικό Δικαστήριο στηρίχθηκε σε εσφαλμένη ερμηνεία των προϋποθέσεων που προβλέπονται στο σημείο 3.2.5 των κατευθυντηρίων γραμμών του 2015, προκειμένου να καθορίσει ένα ποσοστό διορθώσεως υψηλότερο του 25 %. Κατά τη Γαλλική Κυβέρνηση, η κρίση αυτή του Γενικού Δικαστηρίου φανερώνει σύγχυση μεταξύ της αποδείξεως που πρέπει να προσκομιστεί σε περίπτωση που η χορήγηση των ενισχύσεων στερείται κάθε νομικού ερείσματος ή συνιστά παράβαση των κανόνων δικαίου της Ένωσης και της περιπτώσεως κατά την οποία οι ελλείψεις του συστήματος ελέγχου είναι αρκετά σοβαρές ώστε να θεωρηθεί ότι οι ενισχύσεις χορηγήθηκαν κατά παραβίαση του δικαίου της Ένωσης. Επομένως, κατά τη Γαλλική Κυβέρνηση, το Γενικό Δικαστήριο εσφαλμένως έκρινε ότι ο αποκλεισμός όλων των δαπανών από τις χρηματοδοτήσεις της Ένωσης ήταν δικαιολογημένος και ότι η κατ’ αποκοπήν διόρθωση της τάξεως του 100 % ήταν βάσιμη.
      
         (1)  ΕΕ 2017, L 292, σ. 61.